
Crynodeb
Mae’r darn yma o waith yn cynnwys adroddiad a gwerthusiad beirniadol o effeithlonrwydd datblygiadau diweddar mewn ymarfer polar (polarised training) a sut mae ymarfer polar yn cael effaith ar berfformiad ymarfer a chystadlu athletwyr dygnwch sydd yn cynnwys beicio, rhedeg, nofio, triathlon a sgïo. 

Yn fwy penodol bydd yr adroddiad yn cynnwys methodoleg hyfforddi sefydledig (estabilished) a diweddar sydd yn gysylltiedig gydag ymchwil sydd wedi cael eu hanelu ar ymarfer polar ac athletwyr dygnwch. Mae nifer sylweddol o astudiaethau ymchwil wedi cael eu cyflawni ar ymarfer polar dros y blynyddoedd gan ei fod yn faes ymchwil eang gyda nifer fawr o wahanol newidynnau (variables). Mae yn amlwg hefyd bod nifer o safbwyntiau gwahanol yn cael eu cyflwyno gan wahanol bapurau ymchwil sydd yn darparu gwybodaeth a barnau gwahanol ynglŷn ag ymarfer polar.

Cyflwyniad
Mae papurau perthnasol a defnyddiol gan Stephen Seiler, sydd yn disgrifio’r arfer gorau ar gyfer dosbarthiad dwysedd yn ystod ymarfer a hyfforddi mewn athletwyr dygnwch, (best practice for training intensity and duration distribution in endurance athletes) yn cael eu defnyddio gan ei fod yn cael ei ystyried yn un o’r arbenigwyr byd ac un o’r ymchwilwyr cyntaf o fewn y maes ymarfer polar. Mae wedi cwblhau a bod yn rhan o nifer fawr o ymchwiliadau dros y blynyddoedd a rhai mwy diweddar sydd yn gysylltiedig gydag ymarfer mewn athletwyr dygnwch. Yn fwy penodol mae Seiler wedi canolbwyntio ar sgiwyr proffesiynol ar lefel rhyngwladol ac Olympaidd o fewn y maes, sydd felly’n golygu y bydd yn ffynhonnell ddibynadwy iawn (Seiler, 2010). Bydd ymchwil achos (case study) gan Thomas Stoggl a Billy Sperlich hefyd yn berthnasol lle maent yn nodi fod hyfforddiant ac ymarfer polar yn cael mwy o effaith a newidiadau allweddol ar y gydran dygnwch i gymharu ag ymarfer trothwy, dwysedd uchel neu gyfaint uchel (Polarized training has greater impact on key endurance variables than threshold, high intensity, or high volume training) (Stoggl a Sperlich, 2014). Mae’r ddau awdur a’r astudiaethau uchod yn cael eu cydnabod fel arweinwyr ac arbenigwyr mewn ymarfer polar.

Mae ymarfer polar (polarised training) wedi codi mewn adnabyddiaeth a dibynadwyaeth mewn campau dygnwch. Mae campau dygnwch yn cael eu diffinio fel gweithred chwaraeon gan unigolion sydd ddim yn cystadlu mewn campau tîm, lle mae’r cyhyrau allweddol yn cael eu defnyddio ac ymarfer am gyfnodau hir o amser. Mae enghreifftiau o’r campau dygnwch yn cynnwys beicio, rhedeg, triathlon, sgïo traws gwlad a cherdded (thefreedictionary, 2018). Mae ymarfer polar yn cael ei ddefnyddio fel y prif ddull o ymarfer gan y rhan fwyaf o athletwyr dygnwch a champau tîm gorau’r byd ac wedi cael ei gysylltu gyda llwyddiant ar lefelau uchaf sydd yn cynnwys lefel cenedlaethol, rhyngwladol a hyd yn oed ar y lefel Olympaidd.

Mae athletwyr a hyfforddwyr dygnwch effeithiol yn defnyddio a chynnwys pedwar dull cyflyru (conditioning) i mewn i raglenni a sesiynau ymarfer. Bydd rhaglenni  sy’n cael effaith positif ar berfformiad yn cynnwys ymarfer cyfaint (volume) uchel, ymarfer trothwy (threshold) ac ymarfer cyfwng dwysedd uchel (high intensity interval training). Mae cyfuniad o’r tri dull ymarfer yn cael ei adnabod fel ymarfer polar (polarised) (Stoggl a Sperlich, 2014).

Mae ymarfer dygnwch yn cynnwys triniaeth (manipulation) o ddwysedd, amser ac amlder y sesiynau ymarfer.  Mae effaith ymarfer dwys a byr ac ymarfer pellter araf wedi cael eu trafod yn helaeth dros y degawdau gan athletwyr, hyfforddwyr a gwyddonwyr chwaraeon. Mae yna ddadl a barn yn nodi mae gwaith neu ymarfer cyflym ac ar ddwysedd uchel yw’r unig ymarferion sydd angen er mwyn gwella perfformiad i gymharu ag ymarfer ar ddwysedd isel am adegau hirach. Mae’r ymchwil yn dangos nad yw ymarfer dwysedd uchel a dim hyfforddi arall yn cael effaith sylweddol ar berfformiad mewn athletwyr dygnwch. Er hynny mae’n dangos fod ymarfer dwysedd uchel wedi ei gymysgu gydag ymarfer hir ar ddwysedd isel er enghraifft 80% neu’n fwy ar ddwysedd isel neu o dan drothwy lactad yn cael effaith sylweddol ar berfformiad a safon perfformiad athletwyr (Seiler a Tonnwssen, 2009)

Mae ymarfer polar yn cael ei gydnabod fel dull o ymarfer neu hyfforddi sydd yn cynnwys dosbarthiad o gwahanol ddwyseddau yn ystod ymarfer. Yn fwy penodol mae’n golygu fod dwyseddau ymarfer yn cael ei rannu i mewn i ddau ddull- naill a’i gwneud y rhan fwyaf o ymarfer ar ddwysedd isel neu’r rhan fwyaf ar ddwysedd uchel ond dim llawer o ymarfer yn cael ei wneud ar ddwysedd canolig. (Scientific Triathlon, 2018). Mae’r pwynt yma yn cael ei atgyfnerthu yng ngwaith astudio Seiler a Kjerland (2006) sy’n nodi, ar ôl gwneud profion ac arsylwadau doedd athletwyr proffesiynol ddim yn gwneud llawer o ymarfer ar ddwysedd trothwy lactad.

Un o’r safbwyntiau sydd yn gysylltiedig gydag ymarfer polar yw’r amser, ac yn fwy penodol y canran o amser, y dylai athletwyr wneud eu hymarferion a dwyseddau yntau’n ddwysedd uchel neu isel. Mae mesur amser ymarfer a chyfaint (volume) ymarfer yn gallu fod yn syml iawn. Gellir gwneud hyn trwy ddefnyddio naill ai amser ymarfer pob sesiwn ymarfer, cyfnodau ymarfer dyddiol, wythnosol neu flynyddol a hynny mewn oriau sef y ffordd mwyaf syml i fesur cyfaint ymarfer. Mae hefyd cyfaint (volume) ymarfer yn gallu cael ei fesur trwy defnyddio pellter mewn milltiroedd neu cilometrau pob sesiwn ymarfer neu hefyd cyfanswm dyddiol, wythnosol a blynyddol. Y ffordd gorau i fesur a chynllunio ar gyfer darparu ymarfer polar yw i gynllunio y sesiynau ymarfer. Er enghraifft os yw athletwr yn ymarfer 10 awr yr wythnos bydd 2 awr, sef 20% ar ddwysedd uchel, a 8 awr, sef 80%, ar ddwysedd isel. Mae mesur dwysedd ymarfer yn gallu fod yn fwy cymhleth gan ddefnyddio dull sy’n seiliedig ar cyfradd curiad y galon ar wahanol ddwyseddau ac yn cael eu rhannu i mewn i, fel arfer, 5 grŵp neu rhanbarth (zone) dwysedd (intensity) sydd yn amrediad o 50% i 100% o VO2 Max neu trwy ddefnyddio lactad gwaed (blood lactate) sydd yn amrywio o 2mm/l a 4 mm/l ac yn cael eu adnabod fel Rhanbarth (zone) 1, 2, 3, 4 a 5.  

Mae’r tabl isod yn dangos enghreifftiau o sut mae’r gwahanol ranbarthau (zones) yn cael eu gwahanu gan ddefnyddio cyfradd curiad y galon a lactad gwaed ac yn dangos sut maent yn gallu cael eu defnyddio er mwyn darganfod y dwyseddau cywir sydd angen ar yr athletwr ar gyfer ymarfer a chystadlu pan yn gwneud ymarfer polar. 

	Rhanbarth (Zone)
	% - CCC Mwyaf
	Lactad (Lactate)

	5
	95% - 100%
	6.0 – 10.0

	4
	90% - 95%
	3.5 – 6.0

	3
	85% - 90%
	2.0 – 3.5 

	2
	75% - 85%
	1.5 – 2.0 

	1
	55% - 75% 
	< 1.5



(Olympiatoppen, 2010)

Mae’r tabl isod wedi cael ei addasu o’r tabl uchod gan Seiler (2010) ac yn dangos yr un peth mewn mwy o fanylder gan gynnwys dwysedd canran o VO2 Max, lactad a hefyd cyfradd curiad y galon. Mae’r tabl hefyd yn dangos casgliad o amser ymarfer mewn pob rhanbarth ac mae’n glir bod y tabl yn dangos fod y rhan fwyaf o ymarfer yn cael ei wneud yn rhanbarth (zone) un a dau a hefyd y nifer lleiaf o ymarfer yn cael ei wneud yn rhanbarth pedwar a phump. Mae’r tabl yma yn atgyfnerthu’r pwynt a strategaeth o ymarfer polar gan  Seiler (2010) ac yn dangos pa mor effeithiol yw’r dull o ymarfer 80% dwysedd isel a 20% dwysedd uchel.

	Rhanbarth (Zone)
	VO2          (% Max)
	Cyfradd Curiad y Galon (% Max)
	Lactate (Lactad) (mmol.L-1)
	Casgliad amser mewn pob rhanbarth

	1
	50 – 65
	60 - 72
	0.8 – 1.5
	1 – 6 awr

	2
	66 – 80
	72 – 82
	1.5 – 2.5
	1 – 3 awr

	3
	81 – 87
	82 – 87
	2.5 – 4.0
	50 – 90 munud

	4
	88 – 93
	88 - 92
	4.0 – 6.0
	30 – 60 munud

	5
	94 - 100
	93 - 100
	6.0 – 10.0
	15 – 30 munud



(Seiler, 2010)

Yn ôl Seiler (2010) mae canrannau ymarfer polar yn cael eu hadnabod fel ymarfer 80-20 sy’n golygu fod 80% o’r ymarfer yn cael ei weithredu ar ddwysedd isel. Mae’r pwynt hyn yn cael ei gryfhau gan astudiaeth Munoz et al (2014) sydd wedi profi fod athletwyr triathlon wedi gweld newidiadau sy’n fwy sylweddol mewn perfformiad ar ôl ymarfer yn rhanbarth 1. Mae Seiler (2010) hefyd yn nodi y dylai 20% o ymarfer cael ei wneud ar ddwysedd uchel. Ond, mae nifer o ymchwilwyr yn nodi dylai ymarfer polar fod yn 90% dwysedd isel a 10% dwysedd uchel. Felly, mae ymarfer polar yn dueddol o gael ei adnabod yn ymarfer o 80% - 90% ar ddwysedd isel neu aerobig a 10% - 20% o ymarfer ar ddwysedd uchel (Scientific Triathlon, 2018).

Wrth edrych dros astudiaeth achos (case study) gan Stoggl a Sperlich (2014) sylweddolaf ei fod wedi creu dadansoddiad gan ddefnyddio ffurf PYCCA sy’n golygu Poblogaeth, Ymyriad, Cymhariaeth, Canlyniad ac Amser (PICOT population, intervention, comparison, outcome, time) (Libguides, 2018).

Mae ei astudiaeth fel a ganlyn-

Poblogaeth / Population
Roedd 48 athletwr dygnwch gan gynnwys-
	rhedwyr
	triathletes

	sgiwyr traws gwlad
	beicwyr sydd yn cystadlu ar lefel rhyngwladol



Manylion Perthnasol
	Oed
	31 +/- 6 blwyddyn

	Pwysau
	73.8 +/- 9 kg

	Taldra
	180 +/- 8 cm

	VO2 brig (peak)
	62.6 +/- 7.1 ml/kg/min 

	Ymarfer
	tua 10 i 20 awr yr wythnos dros y 8 i 20 blwyddyn ddiwethaf



Ymyriad / Intervention - Cymhariaeth / Comparison
Roedd y 48 yn athletwyr dygnwch rhyngwladol ac wedi cael eu rhannu i bedwar grŵp a oedd yn ffocysu ar fathau gwahanol o ymarfer a oedd yn cynnwys-

	ymarfer cyfrol uchel (high volume)
	ymarfer trothwy (threshold),

	ymarfer cyfartaledd dwysedd uchel (HIIT)
	ymarfer polar



Ffocws yr astudiaeth oedd i gymharu’r 4 grŵp ymarfer er mwyn darganfod gwahaniaethau sylweddol mewn-

VO2 brig (peak), 
prawf ramp i ddisbyddu (exaustion) a
chyflymder a phŵer brig.

Canlyniad / Outcome
Roedd canlyniadau positif a gwelliant sylweddol wedi cael eu canfod yn y grŵp ymarfer polar i gymharu gyda’r gwahanol grwpiau ymarfer arall. 

Roedd y canlyniadau yn dangos-

cynnydd o 11.7% mewn VO2 brig (peak) 
cynnydd o 17.4% yn y prawf ramp amser i ddisbyddu (exaustion) a
cynnydd o 5.1% mewn pŵer a chyflymder brig.

Amser / Time
Fe wnaeth yr astudiaeth, y profi a’r ymyrraeth gael eu cynnal dros gyfnod o 9 wythnos.

Mae’r dadansoddiad uchod yn dangos fod ymarfer polar yn cael effaith sylweddol ar berfformiad athletwyr rhyngwladol. Mae ymchwil perthnasol gan Neal et al (2013) yn atgyfnerthu’r pwynt yma’n glir ac yn dangos fod gwahaniaeth sylweddol ym mherfformiad beicio mewn 12 beicwyr ar ôl gwneud ymarfer polar dros 6 wythnos i gymharu â 6 wythnos o ymarfer trothwy. Mae ymchwil perthnasol arall yn dangos fod newid sylweddol a phositif mewn perfformiad rhedeg ar ôl ymarfer polar mewn rhedwyr arferol i gymharu ag ymarfer trothwy dros ymyriad o 10 wythnos (Munoz et al, 2014).

Cryfderau 
Prif gryfder ymarfer polar yw ei fod yn hawdd i wahanu'r ddwy gydran neu ddwysedd ymarfer i mewn i ddau ranbarth (zone) felly mae’n hawdd creu rhaglenni ymarfer addas sydd yn gweithio ac yn rhan o’r ddau ranbarth. Mae hefyd yn hawdd i fesur dwysedd trwy ddefnyddio cyfradd curiad y galon a chreu rhanbarthau ymarfer (training zones) sydd yn seiliedig ar guriad y galon. Mae ymarfer polar hefyd wedi cael ei brofi i fod yn un o’r dulliau o ymarfer sy’n gallu gwella perfformiad a chanlyniadau athletwyr yn sylweddol fel y gwelir uchod gan astudiaethau Stoggl a Sperlich (2014), Neal et al (2013). Pwynt arall gan Hutchinson (2013) yw’r fantais sylweddol ar gyfer athletwyr ar bob safon yw bod y risg o ddatblygu anafiadau yn llai oherwydd bod cyfran sylweddol o’r ymarfer ar ddwysedd uchel. Mae hyn hefyd yn golygu fod ymarferion cyflym ac ar ddwysedd uchel yn gallu cael ei wneud ar safon well sy’n golygu addasiad gwell mewn ffitrwydd a chystadlu.

Gwendidau
Rhai o’r gwendidau o ymarfer polar, a nodwyd yn yr ymchwil a wnaethpwyd, yw ei fod wedi cael eu hanelu at ymarfer a pherfformiad mewn athletwyr proffesiynol sydd yn ymarfer am gyfnodau hir pob dydd o’r wythnos. Gan eu bod mwy neu lai yn gyfranogwyr sy’n ffocysu yn llawn amser ar eu campau nid yw’r rhan fwyaf o athletwyr proffesiynol yn gweithio felly maen ganddynt yr amser a’r gallu i ymarfer am oriau hir iawn. Er mwyn gweld a chael addasiad sylweddol mewn ffitrwydd ffisiolegol (adaptation) a gwellhad mewn perfformiad cystadlu mae angen ymarfer am gyfnodau sylweddol o amser. Mae angen ymarfer trwy gydol pob dydd ac yn rheolaidd bob wythnos; nid yw felly yn bwrpasol, yn ddefnyddiol nac yn ymarferol realistig ar gyfer athletwyr grŵp oedran sydd yn gweithio a chyfranogwyr gyda nifer o wahanol gyfrifoldebau. Mae nifer fawr o athletwyr ar bob lefel, yntau yn broffesiynol neu’r goreuron, i athletwyr grŵp oedran i gyfranogwyr sydd yn ymarfer ar gyfer eu triathlon cyntaf, yn gwneud ymarfer ar y dwyseddau gwahanol neu anghywir.  Mae nifer fawr o athletwyr grŵp oedran sydd ddim yn cael hyfforddiant a ddim yn brofiadol iawn, sydd yn cystadlu ar lefel canolig fel arfer, yn gwneud eu hymarferion rhwydd ar lefel neu ddwysedd sydd yn rhy gyflym neu galed ac yn gwneud ymarferion neu sesiynau dwys neu anodd ar ddwysedd sydd yn rhy isel felly nid ydynt yn gweld newid sylweddol mewn perfformiad a ffitrwydd.

Ymchwil sydd ar waith yn awr
Wrth edrych a cheisio dod o hyd i ymchwil ddiweddar a pherthnasol i ymarfer polar nid oes dim newidiadau sylweddol wedi cael eu darganfod mewn dulliau ymarfer polar. Y prif newidiadau arwyddocaol yw bod ymchwil diweddar wedi bod yn canolbwyntio ar athletwyr grŵp oedran sydd ddim yn ymarfer am oriau sylweddol yn yr wythnos felly mae’n awgrymiad o ddefnydd o ymarfer canolig er mwyn parhau i ddatblygu yn fwy sylweddol (Scientific Triathlon, 2018). Mae’r pwynt uchod yn cael ei atgyfnerthu gan ganlyniadau mewn astudiaeth bellach gan Munoz et al (2014) syn nodi fod ymarfer ar drothwy lactad hefyd wedi cael effaith ar wella perfformiad rhedeg. Mae’r diffyg ymchwil diweddar yn dangos fod y dull 80% - 20% ymarfer yn effeithiol iawn mewn campau dygnwch.

